Covernotat: 

Notatet er en omforent innstilling fra overvåkingsgruppa om prinsipper for ansvar og byrdefordeling innenfor overvåking av vannforekomstene, og skal inngå i veileder for vannovervåking etter eventuelle revisjoner.  Statens Landbruksforvaltning har valgt å ikke sitte i overvåkingsgruppa, men mottar kopier av alle møtepapirer. SLF har levert innspill til kapittel 2, og deres synspunkter er så vidt avvikende fra synspunktene til overvåkingsgruppa, at vi velger å legge ved notatet fra SLF (se vedlegg). SLFs ankepunkter er hovedsakelig at de mener at OED og MD har hovedansvaret for vannforvaltningen, og at landbruket derfor ikke skal finansiere overvåking av tilstanden i vannforekomsten, selv ikke når landbruket er den som forårsaker at miljømålene ikke nåes. I tillegg er SLF skeptisk til at det skal nedsettes en juristgruppe for å vurdere mulighetene til å pålegge overvåking. Overvåkingsgruppa ber om at Direktoratsgruppa vurderer hvordan man skal komme i mål for å fastsette prinsippene for sektoransvar innenfor overvåkingen. 
Overvåkingsgruppa samler nå inn kunnskap om de ulike sektorlovverkenes muligheter til å pålegge overvåking. Det mangler imidlertid en sammenstilling og vurdering som viser hvilke lovverk som er best egnet gitt de ulike belastningene. Når skal hvilket lovverk benyttes? I mange tilfeller er det opplagt, men det finnes også trolig manglende praksis på flere områder, og muligens også mangler i lovverket. Overvåkingsgruppa foreslår at Direktoratsgruppa oppnevner en juristgruppe med representanter fra ulike sektorer som vurderer de tre mulige situasjonene nedenfor. Juristgruppa bør være den samme som vurderer lovverk i forhold til tiltak, slik at vi får enhetlig praksis. Vi ser for oss tre ulike situasjoner som bør vurderes;
1) Kun en aktør som belaster vannforekomsten. Juristgruppa går gjennom relevant lovverk, og fyller inn i tabell 2.4 i veilederen. Her listes det konkret opp hvilke belastninger som foreligger, hvilket lovverk som bør benyttes til å pålegge overvåking, og hvem forvalter lovverket. Gjennomgangen vil også avdekke eventuell huller i lovverket
2) Flere aktører belaster en vannforekomst. Innkomne oversikter over sektorenes lovverk vurderes, og juristene vurderer om lovverket kan benyttes til å pålegge spleiselag mellom flere aktører og i fall hvordan dette skal gjøres i praksis. Alternativt er det mulig å kreve inn gebyrer som benyttes i en fellespott som går til overvåking?
3) En sektor tar ikke sitt ansvar. Kan dette følges opp gjennom lovverket, eller må det politiske prosesser til?
Kapittel 2; Ansvar og prosess fram til overvåking 

Relevant vannovervåking for Vanndirektivet drives hovedsakelig av nasjonale myndigheter, spredd på flere etater(jf.Direktoratet for naturforvaltning 2006, kap. 3). Fylkesmannsembetene har noe vannrelatert overvåking, men omfanget er relativt beskjedent. I tillegg til dette gjennomfører en del tiltakshavere (bedrifter, renseanlegg, vannkraftutbyggere, og lignende) overvåking som er pålagt gjennom ulike lovverk eller ved frivillig samarbeid med forvaltningen. Overvåkingsgruppen for Vanndirektivet har vurdert omfanget av den eksisterende overvåkingen og identifisert en del tema som er mangelfullt dekket i forhold til direktivets krav (jf. Rapport fra overvåkingsgruppa; Direktoratet for naturforvaltning 2006). 

Vanndirektivets overvåking skal bygge videre på eksisterende overvåking for å dra nytte av den utsagnskraft som ligger i etablerte tidsserier. Direktivets helhetlige tilnærming vil kreve bedre koordinering på tvers av etatene og forvaltningsnivåene. I den framtidige overvåkingen skal det arbeides for å oppnå synergieffekter og samordning av overvåkingslokaliteter for ulike kvalitetselement (jf kap.3).
2.1 Prinsipper for sektorenes ansvar
For å sikre videreføring av relevant vannovervåking i regi av ulike aktører, og for å etablere ny overvåking, er det nødvendig å fastslå noen prinsipper for ansvar. Gjennom behandlingen av Stortingsmeldingen om biologisk mangfold, samarbeid og sektoransvar (2000-2001) ble det nedfelt en del prinsipper for sektormyndighetenes ansvar for kartlegging og overvåking av miljøet (se boks 2-1). 

Punkt 2 ble gjentatt og forsterket gjennom behandlingen av St. mld. 25 (2002-2003) om Rikets miljøtilstand: "Sektorene skal selv finansiere forskning og overvåking knyttet til effektene av virksomheter innenfor egne ansvarsområder. Ansvaret strekker seg lenger enn departementenes behov, ved at også langsiktig kunnskapsutvikling på vegne av hele sektoren inngår." 
Disse prinsippene innebærer at ansvarsfordelingen mellom sektorene i utgangspunktet er avklart. Imidlertid er ikke prinsippene utprøvd i praksis, og det er derfor nødvendig å konkretisere hva de betyr for overvåkingen i regi av vanndirektivet. Det er viktig at prinsippene for ansvarsfordeling innen overvåkingen og prinsippene for finansiering av tiltak er noenlunde like. I de neste kapitlene følger en utdypning av dette. 

2.2 Sektoransvar for overvåking, innenfor vanndirektivet

God overvåking er en grunnleggende forutsetning for en god vannforvaltning. En velfungerende og god overvåking er videre ikke bare å betrakte som en utgiftspost, men også en investering i bedre miljø og bedre rammevilkår for menneskelig aktivitet. God overvåking kan også avdekke at tiltak ikke er nødvendig, særlig i ”mulig risiko” klassen. Overvåking er også viktig for å kkunne velge de mest kostnadseffektive tiltak.
I samsvar med prinsippene i Vanndirektivet skal grunnvann og overflatevann forvaltes som et integrert vannsystem. Direktivets helhetlige tilnærming gjør det nødvendig med god koordinering på tvers av etater. Forslag til ansvarsdeling bygger på dagens ansvarsforhold (boks 2-2). 

[image: image2]
2.2.1 Basisovervåkingen

Referanseovervåkingen vil basere seg på referansestasjoner i eksisterende overvåking pluss nødvendig påbygning og supplering. For referanseovervåkingen er ansvarsfordelingen og finansieringsansvaret rimelig klart. SFT har ansvaret for de prioriterte stoffene. SFT og DN har felles ansvar for å overvåke biologiske og kjemiske kvalitetselementer, men der SFT har hovedvekten på kjemiske kvalitetselementer, og DN har hovedvekten på biologiske kvalitetselementer. NVE overvåker hydromorfologiske kvalitetselement. Det er imidlertid nødvendig med detaljert grensedragninger mellom SFT/DN/NVE/FiDir/NGU. De fleste av disse grensedragningene ansees for å være uproblematiske. Det som er mest uklart er omfanget av fiskerimyndighetene sitt bidrag inn i kystovervåkingen (se boks 2-1, punkt 2). Overvåkingsgruppa vil ta initiativ til å avklare dette.  
I overflatevann vil trendovervåking i mange tilfeller bli utført på de samme lokalitetene som tiltaksorientert trendovervåking, men antallet kvalitetselementer vil bli høyere. Dette innebærer at stasjoner for trendovervåking i tiltaksorientert overvåking og basisovervåking i stor grad blir sammenfallende. Stasjonene for basisovervåking være en delmengde av stasjonene for tiltaksorientert overvåking, dvs. kun et mindre utvalg av stasjonene for tiltaksorientert overvåking vil bli oppgradert til stasjoner for basisovervåking (se kap. 3). Når sektorene reviderer og utvider sine programmer, er det spesielt viktig at muligheten for å etablere sammenfallende trendovervåkingsstasjoner utnyttes. Dette sikrer et høyere antall kvalitetselementer på stasjonene, og bedre utnyttelse av data.  
For trendovervåking av grunnvann bør det etableres en formell avtale mellom NGU/NVE og Mattilsynet om bruk av data fra vannverk og/ eller bruk av prøvetakingspunkter i vannverk.
2.2.2 Tiltaksorientert overvåking og problemkartlegging
Som hovedprinsipp skal det faglige grunnlaget med hensyn til belastningene skal legges til grunn for byrdefordelingen. Karakteriseringsarbeidet og tiltaksanalysene gir et faglig grunnlag for å vurdere konsekvensene av belastningene på tilstanden i vannforekomstene fra en gitt sektor. 

Tiltaksorientert trendovervåking innebærer at sektorene må ha tilstrekkelig overvåking til å dokumentere virkningene av egne belastninger på tilstanden i vannforekomstene. Eksempler på slik titaksorientert trendovervåking i overflatevann er overvåking av tilstand i vannforekomsten som følge av tilførsler fra veier og fra landbruk. Utredningen om pågående overvåking i Norge, viser at det er nødvendig med økt overvåkingsinnsats hos enkelte sektorer. Der en sektor eller andre aktører ikke tar sitt ansvar, og ikke gjennomfører tiltaksorientert trendovervåking, bør det utredes hvordan dette kan gjennomføres ved bruk av lovverk eller andre virkemidler (foreslått utført av juristgruppe).
Der det er flere belastninger i en vannforekomst, er det viktig for kostnad og faglig resultat at de ulike aktørene er samordnet og gjennomfører tiltaksorientert trendovervåking. Miljøforvaltningen bør ta et hovedansvar for å koordinere og få satt i gang overvåking av tilstanden i vannforekomsten. Alle aktører med vesentlig ansvar for påvirkningene må bidra med aktivitet eller samfinansiering. I slike tilfeller bør byrdefordelingen skje i henhold til de enkelte aktørers belastning.. Det er aktuelt må lovverket benyttes til å pålegge aktivitet eller finansielt bidrag fra aktuelle aktører (avhengig av arbeid i juristgruppe). 
For pålagt overvåking og akutte forurensningsuhell, skal ”forurenser betaler prinsippet” gjelde, også for andre belastninger enn forurensning. Her vil ansvarsforholdene være entydig. Hvilke lovverk som skal benyttes til å pålegge overvåking, er oppsummert i tabell 2-4 (foreslått utført av juristgruppe). 
For problemkartlegging vil de samme prinsippene for samfinansiering innenfor tiltaksorientert overvåking gjelde. 
2.3 Utvikling av metoder og veiledere
Nasjonalt nivå har ansvar for å utvikle metoder og veiledere som skal benyttes i overvåkingen. 
For overvåking av drikkevann har Mattilsynet myndighet til å stille krav, herav hvilke retningslinjer, metodikk og innrapporteringer som skal benyttes av vannverkene som gjør den praktiske overvåkingen i hht drikkevannsforskriften. 

For overvåking av beskytta arts- og habitatområder har hhv DN og NVE ansvaret for å utvikle metodikk som skal benyttes. Overvåkingen i slike områder er tiltaksorientert overvåking, og innebærer at det i tillegg til de ordinære kvalitetselementene for overflatevann, også skal overvåke kvalitetselementer som måler om verneformålet er i varetatt (kap. 4 og 7).







Boks 2-2: Hovedprinsipper for ansvarsdeling for overvåking av vannforekomster.





Basisovervåking: 


Referanseovervåking: 


Overflatevann; SFT, DN og NVE i samarbeid. Fiskerimyndighetene ved HI bidrar i kystvann. 


Grunnvann: NVE og NGU i samarbeid. 





Trendovervåking: 


Samme ansvars- og finansieringsforhold som for referanseovervåking. Sektormyndighetene og vannregionmyndigheten (VRM) vil bli koordinert inn i trendovervåkingen gjennom samordningen med den tiltaksorientert trendovervåkingen (se punkt under).





Tiltaksorientert overvåking: 


Trendovervåking


Overflatevann; Sektormyndighetene skal finansiere og koordinere nasjonale programmer relatert til belastningene på vannstatus fra de aktørene de har forvaltningsansvar for. Dette gjelder for eksempel havbruk, jordbruk og veier. Vannregionmyndighetene skal koordinere og samordne sektorenes overvåking innen regionen, samt påpeke mangler overfor sektorene. Vannregionmyndigheten skal også ha hovedansvaret for å koordinere overvåking basert på spleiselag mellom flere aktører ved sammensatte påvirkninger som fører til at miljømålene ikke oppnås. Nasjonal miljøforvaltning har koordinerings- og finansieringsansvar for langtransporterte forurensninger. 


Grunnvann: Tiltaksorientert trendovervåking skal ikke gjennomføres.





Pålagt overvåking 


Myndighet til å pålegge overvåking avhenger av hvilket lovverk som benyttes (kap.2.3). Hovedaktørene som pålegger overvåking er SFT, NVE, FiDir, FMVA og kommunene. ”Forurenser betaler prinsippet” legges til grunn også når belastningen ikke er forurensing.  





Problemkartlegging 


Akutte forurensningsuhell. Kystverket er ansvarlig institusjon for å få satt i gang oppfølging. De som har ansvaret for uhellet har det endelige finansieringsansvar, men Kystverket? kan forskuttere (kan Gunnar sjekke dette?) 





Ukjente årsaker til at miljømålene ikke oppnås (”mulig risiko”). VRM har det koordinerende (og overordende?) ansvaret. Dersom det er rimelig grunn til å tro at lokale aktører står for deler av påvirkningene, skal disse bidra med ressurser etter samme prinsipper som gjelder for etablering av samfinansiering for tiltaksorientert trendovervåking. 





Der tiltaksorientert overvåking ikke er etablert. Som for tiltaksorientert trendovervåking











Boks 2-1. Prinsipper for sektorenes ansvar for kartlegging og overvåking av miljøet (St mld. 42 (2000-2001)





1. Sektormyndighetene har ansvaret for gjennomføring av kartlegging og overvåking av sitt eget bidrag til påvirkning på miljøet, herunder konsekvensene for miljøtilstanden i økosystemene av høsting





2. Sektormyndighetene har ansvaret for gjennomføring av kartlegging og overvåking av miljøets tilstand på områder der hvor de står for en vesentlig del av påvirkningen





3. Sektormyndighetene har ansvaret for å synliggjøre effekt og kostnader av gjennomførte miljøverntiltak





4. Sektorene har ansvar for data samlet inn gjennom kartlegging og overvåking skal være kvalitetssikret og tilgjengelige





5. Miljøvernmyndighetene har ansvar for å påse at tilstandsovervåkingen av miljøet i Norge er tilfredsstillende. De har et spesielt ansvar for å ha en bred oversikt over den generelle tilstand og utvikling for natur og kulturminner i Norge. Miljøvernforvaltningen har videre et overordnet ansvar i forhold til sektorene når det gjelder koordinering av kartlegging og overvåking av miljøet, samt påse at sektorene kvalitetssikrer miljødata.





6. En dekkende kartlegging og overvåking av miljøet er ressurskrevende og forutsetter god samordning av aktivitetene, slik at midler og kompetanse kan brukes effektivt, og for å unngå dobbeltarbeid. Det forutsettes derfor et utstrakt samarbeid med sektormyndighetene.











